Ponikve voda d.o.o.

KLASA: 363-01/26-02/37
URBROJ: 10100-26-1

Krk, 10. kolovoza 2026. godine




PRAVILNIK O PROVEDBI POSTUPAKA 
JEDNOSTAVNE NABAVE
Na temelju članka 15. stavka 2. Zakona o javnoj nabavi (“Narodne novine”, broj 120/16, 114/22 i 48/26) i članka 9. Društvenog ugovora trgovačkog društva Ponikve voda d.o.o. od dana 18. rujna 2025. godine, direktor Društva dana 10. kolovoza 2026. godine donosi

PRAVILNIK
o provedbi postupaka jednostavne nabave 

I. OPĆA ODREDBA 

Članak 1. 
Ovim se Pravilnikom uređuju postupci, pravila i uvjeti za nabavu robe i usluge naručitelja Ponikve voda d.o.o. (u daljnjem tekstu: Naručitelja) čija je procijenjena vrijednost bez poreza na dodanu vrijednost (PDV) manja od 50.000,00 EUR te nabavu radova čija je procijenjena vrijednost bez poreza na dodanu vrijednost (PDV) manja od 100.000,00 EUR (u daljnjem tekstu: jednostavna nabava), na koju se ne primjenjuje Zakon o javnoj nabavi (u daljem tekstu: ZJN 2016).
II. NAČELA JAVNE NABAVE   
Članak 2. 
(1)U provedbi postupaka nabave iz ovoga Pravilnika, Naručitelj je obvezan, poštivati načela javne nabave utvrđena u ZJN 2016, osigurati pravnu zaštitu gospodarskim subjektima te primjeniti elektronička sredstva komunikacije. 

(2) Naručitelj je obvezan primjenjivati odredbe ovoga Pravilnika na način koji omogućava učinkovitu nabavu te ekonomično i svrhovito trošenje sredstava poslovanja.

III. SPRJEČAVANJE SUKOBA INTERESA  

Članak 3. 
(1) Naručitelj je obvezan poduzeti prikladne mjere da učinkovito spriječi, prepozna i ukloni sukobe interesa u vezi s postupcima jednostavne nabave. Za ocjenu sukoba interesa relevantno je isključivo postoji li takav odnos u trenutku provedbe postupka nabave.
(2) Sukob interesa između Naručitelja i gospodarskog subjekta obuhvaća situacije kada predstavnici Naručitelja koji su uključeni u provedbu postupka jednostavne nabave ili mogu utjecati na ishod tog postupka, imaju, izravno ili neizravno, financijski, gospodarski ili bilo koji drugi osobni interes koji bi se mogao smatrati štetnim za njihovu nepristranost i neovisnost u okviru postupka.
      (3) Predstavnicima Naručitelja u smislu ovoga Pravilnika smatraju se:
1. čelnik Naručitelja (direktor) 

2. članovi upravnih i nadzornih tijela Naručitelja 

3. članovi stručnog povjerenstva za jednostavnu nabavu 

4. svi zaposlenici Naručitelja koji sudjeluju u pripremi nabave (izrada troškovnika, tehničkih specifikacija), provedbi postupka ili koji na bilo koji način mogu utjecati na odlučivanje Naručitelja u postupku.
     (4) Gospodarskim subjektom smatra se ponuditelj, natjecatelj, član zajednice, podugovaratelj i drugi subjekt na kojeg se ponuditelj oslanja.
     (5) Odredbe o sukobu interesa primjenjuju se na odgovarajući način na povezane osobe svih predstavnika Naručitelja iz stavka 3. ovoga članka (srodnici po krvi u pravoj liniji i u pobočnoj liniji do četvrtog stupnja, srodnici po tazbini do drugog stupnja, bračnog ili izvanbračnog druga bez obzira na to je li brak prestao, te posvojitelji i posvojenici). 
     (6) Sukob interesa osobito postoji ako predstavnik Naručitelja, odnosno s njim povezana osoba, u odnosu na relevantnog gospodarskog subjekta obavlja upravljačke poslove ili je vlasnik poslovnog udjela, dionica odnosno drugih prava na temelju kojih sudjeluje u upravljanju odnosno u kapitalu tog subjekta s više od 0,5%. 
      (7) Predstavnici Naručitelja iz stavka 3. točaka 3. i 4. ovoga članka obvezni su odmah po saznanju, a najkasnije dan nakon saznanja o postojanju sukoba interesa, izuzeti se iz postupka i o tome pisanim putem obavijestiti direktora. 
     (8) Direktor donosi pisani akt o izuzeću i imenuje zamjenu te osigurava da prethodno sudjelovanje izuzete osobe ne ugrožava daljnji tijek postupka.
     (9) Ako sukob interesa postoji kod direktora Naručitelja ili ako se kod ostalih predstavnika sukob ne može odgovarajuće otkloniti izuzećem, ponuda tog gospodarskog subjekta mora se odbiti. Ako nakon odbijanja ne preostane nijedna valjana ponuda, postupak jednostavne nabave se poništava.
Članak 4.
(1) Predstavnici Naručitelja obvezni su potpisati izjavu o postojanju ili nepostojanju sukoba interesa prije uključivanja u pripremu ili provedbu postupka jednostavne nabave odnosno prije poduzimanja radnje kojom mogu utjecati na ishod postupka te su je obvezni ažurirati bez odgađanja ako nastupe promjene.

(2) Izjava iz stavka 1. ovoga članka potpisuje se i kada predstavnik Naručitelja nema sukob interesa.

(3) Naručitelj je obvezan na temelju izjava predstavnika Naručitelja iz članka 3. stavka 3. točaka 1. i 2. ovoga Pravilnika na svojim internetskim stranicama objaviti popis gospodarskih subjekata s kojima su ti predstavnici Naručitelja ili s njima povezane osobe u sukobu interesa ili obavijest da takvi subjekti ne postoje te taj popis odnosno obavijest ažurirati bez odgađanja ako nastupe promjene.

(4) U pozivu na dostavu ponuda ili drugoj dokumentaciji pojedinog postupka jednostavne nabave u kojem se poziv ili druga dokumentacija izrađuje navodi se popis gospodarskih subjekata s kojima je predstavnik Naručitelja iz članka 3. stavka 3. ovoga Pravilnika, uključujući primjenu na povezane osobe iz članka 3. stavka 5. ovoga Pravilnika, u sukobu interesa ili navod da takvi subjekti ne postoje.

(5) Ako se nabava provodi bez izrade poziva na dostavu ponuda ili druge dokumentacije koja se dostavlja gospodarskim subjektima, podatak iz stavka 4. ovoga članka evidentira se u spisu predmeta nabave prije sklapanja ugovora, sklapanja okvirnog sporazuma, izdavanja narudžbenice ili druge radnje kojom nastaje obveza Naručitelja.
(6) U postupcima jednostavne nabave s objavom u EOJN RH, provjera sukoba interesa provodi se obvezno u dva stupnja: prva provjera vrši se prije objave poziva prema tada poznatim okolnostima, a druga (ažurirana) provjera provodi se nakon otvaranja ponuda, tijekom pregleda i ocjene ponuda, u odnosu na stvarne ponuditelje, članove zajednice, podugovaratelje i subjekte na koje se ponuditelj oslanja. Potvrda o izvršenoj provjeri unosi se u Zapisnik o pregledu i ocjeni ponuda.
Članak 5. 

(1) Postojanje odnosa povezane osobe između zaposlenika društva (koji nije direktor niti član upravnih i nadzornih tijela) i gospodarskog subjekta ne isključuje automatski mogućnost izdavanja narudžbenice ili sklapanja ugovora tom subjektu, pod uvjetom da je taj zaposlenik pravodobno i u potpunosti izuzet iz svih radnji konkretne nabave.

(2) Naručitelj mora osigurati da zaposlenik nije sudjelovao u predlaganju, provjeri tržišta, izradi specifikacija, komunikaciji ili odabiru, te da je izbor proveden i obrazložen od strane druge ovlaštene osobe, uz jasan pisani trag u spisu nabave.

 IV. POSTUPCI JEDNOSTAVNE NABAVE 

Članak 6.
Postupci jednostavne nabave u smislu ovoga Pravilnika jesu:

       a) Javno prikupljanje ponuda,
       b) Ograničeno prikupljanje ponuda,
       c) Izravno ugovaranje.
 a) Javno prikupljanje ponuda 
Članak 7. 
(1) Javno prikupljanje ponuda je postupak nabave u kojem na temelju javno objavljenog poziva za prikupljanje ponuda svaki zainteresirani gospodarski subjekt može podnijeti ponudu.

(2) Javno prikupljanje ponuda provodi se, u pravilu, za:

   - nabavu robe i usluga čija je procijenjena vrijednost bez PDV-a jednaka ili veća od 25.000,00 EUR, a manja od 50.000,00 EUR.
    -  nabavu radova čija je procijenjena vrijednost bez PDV-a jednaka ili veća od 25.000,00 EUR, a manja od 100.000,00 EUR.
b) Ograničeno prikupljanje ponuda
Članak 8.
(1) Ograničeno prikupljanje ponuda je postupak nabave u kojem Naručitelj upućuje poziv na dostavu ponuda sukladno uvjetima i zahtjevima iz dokumentacije o nabavi, na adrese najmanje tri gospodarska subjekta po vlastitom odabiru.
(2) Ograničeno prikupljanje ponuda u pravilu se provodi za:

       - nabavu robe i usluga čija je procijenjena vrijednost bez PDV-a jednaka ili veća od 15.000,00 EUR, a manja od 25.000,00 EUR, 

    
 c) Izravno ugovaranje 

Članak 9.
(1) Izravno ugovaranje je postupak nabave u kojem Naručitelj izdaje narudžbenicu ili sklapa ugovor s jednim gospodarskim subjektom.

(2) Izravno ugovaranje u pravilu se provodi za:
       - nabavu robe i usluga čija je procijenjena vrijednost bez PDV-a manja od 15.000,00 EUR,
       - nabavu radova čija je procijenjena vrijednost bez PDV-a manja od 25.000,00 EUR.
(3) U postupku izravnog ugovaranja putem narudžbenice, postojanje ili nepostojanje sukoba interesa utvrđuje se kroz interni zahtjev za pokretanje nabave. Potpisom tog dokumenta, zaposlenik koji predlaže nabavu i provjerava tržište potvrđuje da mu u odnosu na predloženog gospodarskog subjekta nije poznato postojanje sukoba interesa.

Članak 10.

    (1) Iznimno od članaka 7. i 8. ovog Pravilnika, Naručitelj nije obvezan provesti postupak jednostavne nabave putem javnog i ograničenog prikupljanja ponuda u modulu jednostavne nabave, već ugovor o nabavi za nabavu robe, usluga i radova može se sklopiti izravnim ugovaranjem s jednim gospodarskim subjektom putem modula jednostavne nabave u EOJN RH u sljedećim slučajevima:

· ako nije podnesena nijedna ponuda ili nijedna valjana ponuda u prethodno provedenom postupku jednostavne nabave, pod uvjetom da početni ugovorni uvjeti nisu bitno izmijenjeni

· ako zbog objektivnih razloga predmet nabave može izvršiti, isporučiti ili pružiti samo određeni gospodarski subjekt, i to:

· ako je predmet nabave stvaranje ili stjecanje jedinstvenog umjetničkog djela ili umjetničke izvedbe

· ako iz tehničkih razloga predmet nabave može isporučiti samo određeni gospodarski subjekt ili

· ako je to nužno radi zaštite isključivih prava, uključujući prava intelektualnog vlasništva

· ako postoji iznimna žurnost uzrokovana događajima koje Naručitelj nije mogao predvidjeti niti na njih utjecati 
· nabave usluga iz priloga X. ZJN 2016.
          (2) Na izuzeća od primjene javnog i prikupljanja ponuda pozivom odabranim gospodarskim subjektima na odgovarajući se način primjenjuju odredbe Izuzeća u člancima 29. do 38. ZJN 2016.
V. DOKUMENTACIJA U POSTUPKU JEDNOSTAVNE NABAVE

Članak 11.
(1)U pozivu za javno prikupljanje ponuda, ograničeno prikupljanje ponuda te u pozivu za izravno ugovaranje, navodi se: 

· detaljan opis predmeta nabave, 

· svi zahtjevi i uvjeti vezani za predmet nabave,

· kriterij za odabir ponude,

· popis gospodarskih subjekata s kojima je predstavnik naručitelja u sukobu interesa,
· svi drugi potrebni podaci, dokumenti i informacije koje gospodarskim subjektima omogućuju izradu i dostavu ponude
· pravo na prigovor (kada je primjenjivo)

      (2) Osim podataka iz stavka 1. ovog članka u pozivu za dostavu ponuda mogu se odrediti osnove za isključenje, uvjeti sposobnosti, posebni uvjeti izvršenja, jamstvo za ozbiljnost ponude, jamstvo za uredno ispunjenje ugovora, jamstvo za otklanjanje nedostataka u jamstvenom roku i dokaz o osiguranju od odgovornosti.
(3) Tijekom roka za dostavu ponuda Naručitelj može izmijeniti ili dopuniti poziv na dostavu ponude.

(4) Gospodarski subjekti mogu tijekom roka za dostavu ponuda zatražiti dodatne informacije, objašnjenja ili izmjene u vezi s pozivom na dostavu ponude, a Naručitelj je obvezan u primjerenom roku dati odgovor, dodatne informacije i objašnjenja te u slučaju značajnih izmjena poziva na dostavu ponude primjereno produžiti rok za dostavu ponuda. Naručitelj nije obvezan dati odgovor, dodatne informacije i objašnjenja ako je zahtjev zaprimljen na dan koji je određen kao rok za dostavu ponuda.

(5) Odgovori, dodatne informacije, objašnjenja ili izmjene poziva na dostavu ponude stavljaju se na raspolaganje gospodarskim subjektima na isti način kao i osnovni poziv.

VI. PROVEDBA POSTUPAKA JEDNOSTAVNE NABAVE 
Članak 12. 
(1) Postupak jednostavne nabave započinje podnošenjem internog zahtjeva nositelja planiranja za pokretanje postupka jednostavne nabave.
(2) Nositelj planiranja odgovoran je za pravilnost i potpunost opisa predmeta nabave, tehničkih specifikacija, troškovnika, procjene vrijednosti i drugih stručnih elemenata nabave te analizom tržišta predlaže gospodarske subjekte kojima se poziv upućuje ako se ne provodi javna objava.
(3) Postupak priprema i provodi stručno povjerenstvo za provođenje postupaka jednostavne nabave koje ima najmanje dva člana i koje imenuje direktor. 
(4) U pripremi i provedbi postupka javnog prikupljanja ponuda najmanje jedna osoba mora imati odgovarajuće znanje i iskustvo u području javne nabave, pri čemu posjedovanje važećeg certifikata u području javne nabave nije pretpostavka valjanosti postupka jednostavne nabave.
(5) Stručno povjerenstvo iz stavka 3. ovog članka priprema poziv na dostavu ponuda, otvara, pregledava i ocjenjuje ponude, izrađuje zapisnike i kada se odluka donosi predlaže donošenje odluke o odabiru ili poništenju.
Članak 13.
(1) Narudžbenica ili poziv na dostavu ponuda čija je procijenjena vrijednost veća od 15.000,00 EUR obvezno se upućuje gospodarskom subjektu putem modula jednostavne nabave u Elektroničkom oglasniku javne nabave Republike Hrvatske (dalje u tekstu: EOJN RH), osim u postupcima jednostavne nabave čija je procjenjena vrijednost jednaka ili manja od 15.000,00 EUR bez PDV-a kad je dopušteno uputiti poziv gospodarskom subjektu drugim elektroničkim sredstvima (elektroničkom poštom, putem ovlaštenog pružatelja poštanskih usluga i sl.).

(2) Ponude za postupke čija je procjenjena vrijednost veća od 15.000,00 EUR bez PDV-a dostavljaju se kroz EOJN RH. 

(3) Ponude u postupcima ograničenog prikupljanja ponuda i postupcima izravnog ugovaranja čija je procijenjena vrijednost jednaka ili manja od 15.000,00 EUR bez PDV-a, mogu se dostaviti drugim elektroničkim sredstvima, elektroničkom poštom, neposrednom predajom, ili putem ovlaštenog pružatelja poštanskih usluga ili druge odgovarajuće kurirske službe ili osobno od strane gospodarskog subjekta. 

(4) Rok za dostavu ponuda mora biti primjeren predmetu nabave i ne smije biti kraći od dva radna dana od dana slanja poziva na dostavu ponuda, osim u slučaju žurne nabave.
(5) U postupcima jednostavne nabave ne provodi se javno otvaranje ponuda. 

Članak 14.
(1) Stručno povjerenstvo za provođenje postupaka jednostavne nabave pregledava, ocjenjuje i rangira ponude prema kriteriju za odabir ponude te daju prijedlog direktoru za donošenje odluke o odabiru najpovoljnije ponude.
(2) Kao najpovoljnija ponuda može se odabrati samo ponuda koja ispunjava uvjete i zahtjeve iz poziva na dostavu ponuda.

(3) Odluka o odabiru, kada se donosi, sadržava najmanje naziv Naručitelja, predmet nabave i evidencijski broj nabave ako su primjenjivi, procijenjenu vrijednost nabave, naziv odabranog ponuditelja, cijenu odabrane ponude bez PDV-a i s PDV-om ako je primjenjivo, obrazloženje odabira ili razloga odbijanja ponuda, uputu o pravnom lijeku kada je primjenjivo, datum donošenja i potpis ovlaštene osobe.
(4) Odluka o odabiru dostavlja se svakom ponuditelju na dokaziv način, a u postupcima koji se provode putem modula jednostavne nabave u EOJN RH, putem tog modula, ako je takva funkcionalnost dostupna.
Članak 15.
(1) Naručitelj može poništiti postupak jednostavne nabave ako prije ili nakon isteka roka za dostavu ponuda postanu poznate okolnosti zbog kojih ne bi došlo do pokretanja postupka da su bile poznate prije, ako postanu poznate okolnosti zbog kojih bi poziv na dostavu ponuda bio sadržajno bitno drukčiji da su bile poznate prije, ako prestane potreba za predmetom nabave, ako je potrebno izmijeniti bitne uvjete nabave ili ako je poništenje potrebno radi zaštite javnog interesa.

(2) Naručitelj je obvezan poništiti postupak jednostavne nabave ako nije dostavljena nijedna ponuda, ako nakon isključenja ili odbijanja ponuda ne preostane nijedna valjana ponuda, ako najpovoljnija valjana ponuda prelazi osigurana sredstva, a dodatna sredstva nisu osigurana, ako najpovoljnija valjana ponuda prelazi procijenjenu vrijednost nabave, a pozivom je određeno da se takva ponuda odbija, ako bi sklapanje ugovora odnosno izdavanje narudžbenice bilo protivno pravilima o sukobu interesa ili ako je utvrđeno da bi nastavak postupka predstavljao izbjegavanje Zakona o javnoj nabavi, obveze provedbe putem modula jednostavne nabave u EOJN RH, obveze javne objave ili pravila iz ovoga Pravilnika.

(3) Odluka o poništenju, kada se donosi, mora sadržavati razloge poništenja, uputu o pravu na prigovor kada je primjenjivo, datum donošenja i potpis ovlaštene osobe.

(4) Odluka o poništenju, kada se donosi, dostavlja se svim ponuditeljima na dokaziv način, a u postupcima koji se provode putem modula jednostavne nabave u EOJN RH putem tog modula, ako je takva funkcionalnost dostupna.
Članak 16.
(1) Na sadržaj poziva na dostavu ponuda ili izmjene poziva postupka nabave čija je procijenjena vrijednost veća od 15.000,00 EUR bez PDV-a, gospodarski subjekt ima pravo podnijeti prigovor direktoru Naručitelja najkasnije do isteka roka za dostavu ponuda.
(2) Na odluku o odabiru ili poništenju postupka nabave čija je procijenjena vrijednost veća od 15.000,00 EUR bez PDV-a, gospodarski subjekt ima pravo podnijeti prigovor direktoru u roku od 3 (tri) dana od dana zaprimanja odluke.

(3) Prigovor na odluku o odabiru ili odluku o poništenju ne može se temeljiti na navodima kojima se osporava sadržaj poziva na dostavu ponuda ili njegovih izmjena, ako je gospodarski subjekt te navode mogao istaknuti prije isteka roka za dostavu ponuda.

(4) Prigovor se izjavljuje u pisanom obliku i dostavlja se na isti način na koji je dostavljena odluka.
(5) Prigovor mora sadržavati podatke o podnositelju, oznaku postupka, naznaku radnje ili odluke koja se osporava, razloge prigovora i prijedlog postupanja Naručitelja.
(6) Pravodobno podneseni prigovor sprječava sklapanje ugovora o nabavi/narudžbenice.

(7) Iznimno od stavka 6. ovoga članka, direktor može odlučiti da se ugovor sklopi ili narudžbenica izda prije isteka roka za prigovor odnosno prije odlučivanja o prigovoru samo ako je to nužno radi sprječavanja neposredne i ozbiljne opasnosti za kontinuitet pružanja vodnih usluga, sigurnost sustava, zaštitu zdravlja ljudi, okoliša ili imovine, a okolnosti na kojima se odluka temelji predstavljaju iznimnu žurnost uzrokovanu događajima koje Naručitelj nije mogao predvidjeti niti na njih utjecati. Redovita potreba za kontinuitetom poslovanja, nepravodobno planiranje nabave ili okolnosti koje je Naručitelj mogao razumno predvidjeti ne mogu biti razlog za primjenu ove iznimke. Razlozi za takvu odluku moraju biti pisano obrazloženi i čine dio spisa predmeta nabave.
(8) Direktor je dužan odlučiti o prigovoru u roku od 8 (osam) dana od dana zaprimanja prigovora. 
(9) Odluka direktora po prigovoru je konačna i protiv nje nije dopuštena žalba Državnoj komisiji za kontrolu postupaka javne nabave (DKOM).
VII. KRITERIJ ZA ODABIR PONUDE U POSTUPKU JEDNOSTAVNE NABAVE
Članak 17.
(1) Kriteriji za odabir ponude u postupcima jednostavne nabave mogu biti najniža cijena ili ekonomski najpovoljnija ponuda.

(2) Ako se kao kriterij koristi ekonomski najpovoljnija ponuda, osim kriterija cijene mogu se koristiti i drugi kriteriji povezani s predmetom nabave kao što su: kvaliteta, tehničke prednosti, estetske i funkcionalne osobine, ekološke osobine, operativni troškovi, ekonomičnost, rok isporuke ili rok izvršenja, jamstveni rok i drugo.
(3) Cijene ponuda uspoređuju se bez PDV-a.

(4) Ako su dvije ili više ponuda jednako rangirane, odabire se ranije zaprimljena ponuda, osim ako je pozivom na dostavu ponuda predviđeno drukčije pravilo razrješenja jednakog rangiranja.
VIII. ROK MIROVANJA
Članak 18.
(1) U postupcima jednostavne nabave procijenjene vrijednosti veće od 15.000,00 EUR bez PDV-a, rok mirovanja iznosi 3 (tri) dana od dana dostave Odluke o odabiru svim ponuditeljima.
(2) U roku mirovanja Naručitelj ne smije sklopiti ugovor o jednostavnoj nabavi niti izdati narudžbenicu.
(3) Rok mirovanja ne primjenjuje se u sljedećim slučajevima: ako je u postupku sudjelovao samo jedan ponuditelj kojem je dostavljena Odluka o odabiru, u postupcima izravnog ugovaranja iz članka 9. ovoga Pravilnika, u slučajevima iznimne žurnosti uzrokovane nepredvidivim događajima (sukladno članku 10. stavak 1. alineja 3. ovoga Pravilnika).
IX. SKLAPANJE I IZVRŠENJE UGOVORA  
Članak 19. 
(1) S odabranim ponuditeljem sklapa se ugovor o nabavi/narudžbenica koji moraju biti u skladu s uvjetima određenim u pozivu na dostavu ponude te s odabranom ponudom.

(2) Ugovor o nabavi ili narudžbenica iz stavka 1. ovoga članka sklopit će se u roku od 30 dana računajući od: dana isteka roka mirovanja (za postupke vrijednosti veće od 15.000,00 EUR u kojima je pokrenut rok mirovanja) ili dana dostave izvršne odluke po prigovoru (ako je protiv Odluke o odabiru bio podnesen prigovor koji je odbijen ili odbačen) ili dana dostave Odluke o odabiru (za postupke u kojima se rok mirovanja ne primjenjuje).
(3) Ako odabrani ponuditelj bez opravdanog razloga odbije potpisati ugovor o nabavi ili primiti narudžbenicu u roku iz stavka 2. ovoga članka, Naručitelj može sklopiti ugovor sa sljedećim najbolje rangiranim ponuditeljem prema kriteriju za odabir ponude, pod uvjetom da je njegova ponuda valjana.
Članak 20. 
(1) Ugovor/narudžbenica sklopljen u postupku jednostavne nabave mora se izvršavati u skladu s uvjetima iz poziva na dostavu ponude te odabranom ponudom.

(2) Praćenje izvršenja obveza iz ugovora/narudžbenice koji se sklapaju nakon provedenog postupka jednostavne nabave prati nositelj planiranja.

(3) Po izvršenju predmeta nabave, nositelj planiranja potvrđuje urednost isporuke robe, pružanja usluge ili izvođenja radova prije izvršenja plaćanja.

(4) Ako tijekom izvršenja nastane potreba za izmjenom ugovora, dodatnom isporukom, produljenjem roka, raskidom ili drugim bitnim postupanjem, osoba zadužena za praćenje izvršenja dužna je bez odgađanja pisano obavijestiti radnu jedinicu nabave i službenika za pravne poslove.

(5) Izmjena ugovora ili narudžbenice dopuštena je samo ako je prije njezina sklapanja odnosno prihvata pisano obrazložena, ako ne mijenja narav predmeta nabave, ako ne uvodi bitno različite uvjete od uvjeta na temelju kojih je provedena nabava, ako ne predstavlja zamjenu za novu nabavu, ako ne predstavlja izbjegavanje primjene Zakona o javnoj nabavi, obveze provedbe postupka putem modula jednostavne nabave u EOJN RH, obveze javne objave ili ovoga Pravilnika.
(6) Nije dopuštena izmjena ugovora ili narudžbenice kojom bi se ukupna vrijednost ugovora, narudžbenice ili ugovornog odnosa dovela do vrijednosti jednake ili veće od vrijednosnih pragova za primjenu Zakona o javnoj nabavi, osim ako je takvo postupanje dopušteno posebnim zakonskim izuzećem ili ako je nova odnosno dodatna nabava prethodno provedena u skladu sa Zakonom o javnoj nabavi.

 
X. REGISTAR UGOVORA JEDNOSTAVNE NABAVE 
Članak 21.
Naručitelj je obvezan voditi Plan nabave i registar sklopljenih ugovora jednostavne nabave i objaviti ga u EOJN RH.

XI. ZAVRŠNE ODREDBE

Članak 22.
Odredbe ovog Pravilnika ne primjenjuju se u slučajevima nabave zanemarive vrijednosti, odnosno vrijednosti do 2.500,00 EUR bez PDV-a, u kojim situacijama ponudu i narudžbenicu može zamijeniti račun gospodarskog subjekta.
Članak 23.

Postupci jednostavne nabave pokrenuti do stupanja na snagu ovoga Pravilnika dovršit će se prema pravilima koja su bila na snazi u vrijeme njihova pokretanja.
Članak 24.

Stupanjem na snagu ovog Pravilnika prestaje važiti Pravilnik o provedbi postupaka jednostavne nabave, KLASA: 363-01/23-02/29, URBROJ: 2142-03/28-23-1 od 15. veljače 2023. godine i Pravilnik o jednostavnim nabavama Vodoopskrbe i odvodnje Cres Lošinj d.o.o., Broj: VIO-01/23-66/1-1 od 16. siječnja 2023. godine.
Članak 25.
(1) Ovaj Pravilnik stupa na snagu 1. rujna 2026. godine.
(2) Ovaj Pravilnik objavit će se na web stranici Naručitelja i u EOJN.

                                                                                                                   DIREKTOR

